# Uđđâ šoŋŋâdâhlaahâ ciälkkámušrieggei

**Pirâsministeriö lii vuolgâttâm onne iävtuttâs uđđâ šoŋŋâdâhlaahân ciälkkámušrieggei. Uđâsmittem ulmen lii visásmittiđ, ete Suomâ juksá čiđđâneutraalvuođâ ive 2035 Sanna Marin haldâttâsohjelm miäldásávt. Celkkimäigi nohá čohčâmáánu 6. peeivi.**

Šoŋŋâdâhlaavâ vuáváámeh stivrejeh Suomâ aalmuglii šoŋŋâdâhpolitiik. Vuáváámij vievâst visásmiteh uásildis, ete juksâp aalmuglijd uulmijd šoŋŋâdâhnubástus estimist já šoŋŋâdâhnubástusân vuáháduumeest.

Iävtuttâs vuáđuld laahân lasettiččii Suomân ulme, ete tot lii čiđđâneutraal ive 2035. Laahân piejâččii meid šoŋŋâdâhpaaneel avžuuttâsâi miäldásijd luoštui kepidemuulmijd: 60 prooseent luoštui kepidemulme ihán 2030 já 80 prooseent luoštui kepidemulme ihán 2040, ko verdid ive 1990 luoštui táásán. Vyeimist orroo šoŋŋâdâhlaavâ ive 2050 ulme peividiččii tienuuvt, ete luoštui kepidemulme ličij 90 prosenttid ive 1990 tääsist, kuittâg viggâmuš 95 prosenttân.

”Šoŋŋâdâhlaavâ uđâsmittem täähid, ete Suomâ tuáimá meritátulávt šoŋŋâdâhkriisâ orostem oovdân já taha jieijâs uási vâi juksâp Pariisi sopâmuš uulmijd. Čiđđâneutraalvuotâulme 2035 čalloo laahân já nannejuvvoo návt oles Suomâ ulmen. Laavâ luoštui kepidemulmeh láá asâttum kuldâlmáin tiettuu, Suomâ šoŋŋâdâhpaaneel avžuuttâsâi mield. Ive 2030 räi lii tárguttâs juksâđ 60 prooseent luoštui kepidem”, iätá pirâs- já šoŋŋâdâhminister **Krista Mikkonen**.

Eennâmkevttimsektorist lii merhâšittee rooli luoštui tovâtteijen já toi estimist. Vuávámvuáháduv koskâsâš uđâsmittem ličij tot, ete eennâmkevttimsektor ličij šoŋŋâdâhlaavâst. Eennâmkevttimsektor vuáváámist puáđáččij uđđâ šoŋŋâdâhlaavâ miäldásâš vuávám.

## Laavâ uđđâ ulmen turviđ sämmilij vuoigâdvuođâid

Šoŋŋâdâhlaavâ uđâsmitmist láá vijđáht kuullâm aalmugjesânijd já eres čonâsjuávhuid. Kulâmij eromâš čuosâttâhjuávkkun láá lamaš sämmiliih sehe párnááh já nuorah, kiäid šoŋŋâdâhnubástus kuoskât eromâš vuovvijn.

Laavâ uđđâ ulmen ličij turviđ jieijâs uásild sämmilij hinnáid paijeentoollâđ já ovdediđ jieijâs kielâ já kulttuur. Toos lasseen vuáđudiččii sämmilii šoŋŋâdâhrääđi, mii tubdâstičij sämikulttuur ovdedem tááhust tehálijd aašijd vuáváámij valmâštâlmist.

Laavâ valmâštâllâm iššeen lii toimâm pirâsministeriö asâttem pargojuávkku, mon jesânin toimii sierâ ministeriöi virgeulmuuh. Pargojuávhu pargo nuuvâi njuhčâmáánust, mon maŋa laavâ valmâštâllâm láá juátkám pirâsministeriöst.

”Pargojuávhu pargo adelij šiev vuáđu laavâ valmâštâlmân. Meid kulâmijn lii lamaš tehálâš rooli uđđâ šoŋŋâdâhlaavâ valmâštâlmist. Mij tuáivup-uv aktiivlii uásálistem meid ciälkkámušrieggest”, iätá pargojuávhu saavâjođetteijen toimâm **Leena Ylä-Mononen**.

Párnáid já nuorâid láá kuullâm merikoskâsávt valmâštâllâm ääigi. Keessiv Nuorâi Akatemia olášut haavâ, mast 12–17-ihásiih nuorah taheh jieijâs ciälkkámušâid lahâiävtuttâsâst. Nuorâi kuullâm olášuttoo väldikodálávt sierâlágán kesileeirâi ohtâvuođâst sehe oppâlájádâsoovtâstpargon.

Ciälkkámušâid puáhtá adeliđ 6.9.2021 räi lausuntopalvelu.fi -palvâlusâst.

[Ciälkkámušpivdem já hammiittâs haldâttâs iävtuttâssân](https://www.lausuntopalvelu.fi/FI/Proposal/Participation?proposalId=b1b5b108-c665-4eba-b991-207d08da8770)

## Lasetiäđuh

**Riikka Yliluoma**pirâs- já šoŋŋâdâhminister sierânâsišedeijee
0295 250 091
riikka.yliluoma@ym.fi

**Leena Ylä-Mononen**
pajehovdâ
pirâsministeriö
0295 250 023
leena.yla-mononen@ym.fi

**Jarmo Muurman**
pirâsneuvos
pirâsministeriö
0295 250 185
jarmo.muurman@ym.fi

​